TARYBOS SPRENDIMAS 2009/907/BUSP
2009 m. gruodžio 8 d.
iš dalies keičiantis Bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 28 straipsnį ir 43 straipsnio 2 dalį,
kadangi:
(1)
2008 m. lapkričio 10 d. Taryba priėmė Bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1).
(2)
Atsižvelgiant į patirtį, įgytą pirmaisiais operacijos metais, reikia iš dalies pakeisti Bendruosius veiksmus 2008/851/BUSP tam, kad Europos Sąjungos vadovaujamos karinės jūrų pajėgos galėtų prisidėti prie žvejybos veiklos stebėsenos jūroje prie Somalio krantų.
(3)
Piratavimo veiksmai ir ginkluoti plėšimai jūroje prie Somalio krantų toliau kelia grėsmę laivybai regione ir ypač maisto pagalbos Somalio žmonėms pristatymui pagal Pasaulio maisto programą.
(4)
Todėl reikia pratęsti operaciją vieneriems metams.
(5)
2009 m. lapkričio 30 d. Jungtinių Tautų Saugumo Taryba priėmė Rezoliuciją 1897(2009).
(6)
Bendrieji veiksmai 2008/851/BUSP turėtų būti atitinkamai iš dalies pakeisti,
PRIĖMĖ ŠĮ SPRENDIMĄ:
1 straipsnis
Bendrieji veiksmai 2008/851/BUSP iš dalies keičiami taip:
a)
1 straipsnis papildomas šia dalimi:
„3. Be to, Atalanta prisideda prie žvejybos veiklos stebėsenos jūroje prie Somalio krantų.“;
b)
2 straipsnyje f punktas pakeičiamas taip:
„f)
siekiant kovoti su piratavimo veiksmais ir ginkluotais plėšimais jūroje prie Somalio krantų, užmegzti ryšius ir bendradarbiauti su regione veikiančiomis organizacijomis ir subjektais, įskaitant valstybes, visų pirma su karinėmis jūrų pajėgomis „Combined Task Force 150“, veikiančiomis vykdant operaciją „Tvirta taika“.
g)
kai sausumoje bus padaryta pakankama pažanga jūrinių gebėjimų stiprinimo srityje, įskaitant keitimosi informacija saugumo priemones, padėti Somalio valdžios institucijoms sudarant galimybę naudotis operacijos metu surinktais duomenimis, susijusiais su žvejybos veikla.“;
c)
16 straipsnio 3 dalis pakeičiama taip:
„3. ES karinė operacija baigiasi 2010 m. gruodžio 12 d.“
2 straipsnis
Šis sprendimas įsigalioja jo priėmimo dieną.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje 2009 m. gruodžio 8 d.